Род Агінскіх меў дачыненне не толькі да маёнтка Бакшты, але і да сёл Раванічы і Драхча, некалі далучаных панам Гаштольдам да маёнтка Радашковічы. Нагадаем, што ў ХVI стагоддзі яны былі ў часовым трыманні паноў Гарнастаяў, а потым - Глябовічаў. У далейшым гэтае ўладанне засталося дзяржаўнай уласнасцю - стараствам, якое перадавалася розным асобам у часовае ці пажыццёвае карыстанне. Паводле падымнага тарыфу 1667 г. маёнтак Раванічы ў памеры 33 дымоў быў ва ўладанні Крыштафа Гарабурды, а ў 1690 г. - Яна і Крыштафа Гарабурдаў. У 1700 г. Раванічы і Драхча былі перададзены князю Мікалаю Францішку Агінскаму (унуку Самуэля), які адначасова быў і старастам радашковіцкім. У 1704 г. ён атрымаў дазвол караля на перадачу Радашковіцкага і Раваніцкага старастваў свайму сыну Антонію, які памёр амаль адначасова з бацькам у 1715 г. Пасля гэтага Раваніцкае стараства (якое пазней пачало называцца Ахельніцкім) дасталася князю Міхалу Масальскаму, пазнейшаму гетману ВКЛ, які быў жанаты з дачкой Мікалая Францішка Агінскага, і заставалася ў яго руках да яго смерці ў 1762 г.